Predkladacia správa

V apríli 2003 vláda SR schválila uznesením č. 432/2003 materiál “Strednodobá koncepcia oficiálnej rozvojovej pomoci na roky 2003-2008” predložený MZV SR. V uvedenom dokumente boli definované strategické ciele, úlohy, teritoriálne a sektorálne priority, princípy a kľúčoví partneri slovenskej oficiálnej rozvojovej pomoci. Strednodobá koncepcia určila Štátne spoločenstvo Srbsko a Čierna Hora (SČH) za prvú programovú krajinu slovenskej rozvojovej pomoci. 

K realizácii konkrétnych projektov v SČH bolo nutné vytvoriť (popri ďalších technických podmienkach) právny rámec pre poskytovanie oficiálnej rozvojovej pomoci. Podľa štandardného postupu donorských krajín bola s programovou krajinou podpísaná Dohoda medzi vládou Slovenskej republiky a vládou Srbska a Čiernej Hory o rozvojovej spolupráci (jej platnosť skončila vo februári 2007). 

Materiál Dohoda medzi vládou Slovenskej republiky a vládou Čiernohorskej republiky o rozvojovej spolupráci (ďalej len dohoda) je predkladaný na základe uznesenia vlády SR č. 338/2007, bod B.2. Návrh dohody rieši situáciu po uskutočnenom referende v Čiernohorskej republike a jej vystúpení zo štátneho spoločenstva SČH v júni 2006, a vzhľadom na ukončenú platnosť predchádzajúcej dohody aj zabezpečenie kontinuity v právnej ochrane, osobitne slovenských subjektov pri realizácii projektov rozvojovej pomoci schválených po 1. januári 2007. Ako výraz podpory integračného úsilia a prejav nediskriminácie po referende Čiernohorská republika zostáva, aj napriek malému počtu projektov realizovaných v krajine,  naďalej v postavení programovej krajiny. 

Návrh dohody vymedzuje všeobecné podmienky rozvojovej spolupráce medzi Slovenskou republikou a Čiernohorskou republikou v rozsahu pôvodnej dohody so SČH. Tieto podmienky sa vzťahujú na poskytnutie oficiálnej rozvojovej pomoci prijímajúcej krajine v rámci realizácie Národného programu oficiálnej rozvojovej pomoci Slovenskej  republiky. Prijímajúca krajina zabezpečí efektívne využitie tejto pomoci a vykoná všetky opatrenia na zabránenie zneužitia finančných prostriedkov poskytnutých v rámci tejto pomoci.

Predkladaná dohoda má charakter medzinárodnej zmluvy vládnej povahy.

V porovnaní s pôvodnou dohodou, návrh materiálu predstavuje zmenu v definovaní zahraničného subjektu dohody a obsahuje iba zmeny formálneho charakteru.